**Dôvodová správa**

**A. Všeobecná časť**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 152/2013 Z. z. o podmienkach poskytovania podpory v poľnohospodárstve formou prechodných vnútroštátnych platieb v znení neskorších predpisov (ďalej len „návrh nariadenia vlády“) na základe § 2 ods. 1 písm. k) zákona č. 19/2002 Z. z.,
ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. ako iniciatívny návrh.

Cieľom návrhu nariadenia vlády je novelizácia príslušného ustanovenia nariadenia vlády Slovenskej republiky č. 152/2013 Z. z. o podmienkach poskytovania podpory v poľnohospodárstve formou prechodných vnútroštátnych platieb v znení neskorších predpisov týkajúceho sa doplnkovej vnútroštátnej platby na dobytčie jednotky v nadväznosti na konzultácie s Európskou komisiou, ako aj legislatívno-technická úprava vzhľadom
na skúsenosti z aplikačnej praxe, nové metodické usmernenia v súvislosti so schémami prechodných vnútroštátnych platieb a výklad Európskej komisie k jednotlivým ustanoveniam európskeho právneho rámca pre poskytovanie prechodných vnútroštátnych platieb.

Nariadenie vlády Slovenskej republiky č. 152/2013 Z. z. o podmienkach poskytovania podpory v poľnohospodárstve formou prechodných vnútroštátnych platieb v znení neskorších predpisov upravuje podmienky oprávnenosti a kritériá možnosti poskytovať podpory
v poľnohospodárstve formou jednotlivých prechodných vnútroštátnych platieb. Prechodné vnútroštátne platby sú poskytované zo štátneho rozpočtu ako podpora príjmu poľnohospodárov v tých členských štátoch, ktoré uplatňujú jednotnú platbu na plochu (SAPS). Nariadenie vlády Slovenskej republiky č. 152/2013 Z. z. o podmienkach poskytovania podpory v poľnohospodárstve formou prechodných vnútroštátnych platieb
v znení neskorších predpisov ustanovilo tri schémy prechodných vnútroštátnych platieb, ktorými sú doplnková vnútroštátna platba na plochu, doplnková vnútroštátna platba na chmeľ a doplnková vnútroštátna platba na dobytčie jednotky.

Predkladaný návrh nariadenia vlády reflektuje na poznatky a skúsenosti nadobudnuté
v procese aplikácie nariadenia vlády Slovenskej republiky č. 152/2013 Z. z. o podmienkach poskytovania podpory v poľnohospodárstve formou prechodných vnútroštátnych platieb
v znení neskorších predpisov. Predloženým návrhom nariadenia vlády sa zohľadňuje skutočnosť, že nezanedbateľná časť chovateľov presúva zvieratá na tzv. letnú pastvu. Dochádza k úprave vo vzťahu k podmienkam oprávnenosti v prípade dátumu podávania žiadostí o doplnkovú vnútroštátnu platbu na dobytčie jednotky.

Návrh nariadenia vlády bude mať pozitívny vplyv na podnikateľské prostredie, negatívny vplyv na rozpočet verejnej správy, tak ako je uvedené v doložke vybraných vplyvov a analýzach vybraných vplyvov, nebude mať vplyv na životné prostredie,
na informatizáciu spoločnosti, nebude mať sociálne vplyvy, ani vplyvy na služby pre občana.

Návrh nariadenia vlády je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi a medzinárodnými zmluvami, ktorými je Slovenská republika viazaná, ako aj s právom Európskej únie.

Ministerstvo financií Slovenskej republiky vzalo na vedomie, že negatívny vplyv
na rozpočet verejnej správy v roku 2018 v sume 19 005 159 eur, v roku 2019 v sume 18 977 094 eur a v roku 2020 v sume 19 108 761 eur bude rozpočtovo zabezpečený v rámci výdavkov kapitoly Ministerstva pôdohospodárstva a rozvoja vidieka SR určených na Prechodnú vnútroštátnu pomoc zo zdroja 1AI2 bez zvýšených požiadaviek na prostriedky štátneho rozpočtu.